Oscar Pistorius-moordverhoor: wat jy moet weetOscar Pistorius. Foto: Werner Beukes/SAPA Talle mense was op 14 Februarie 2013 geskok toe die nuus breek dat die wêreldberoemde atleet Oscar Pistorius sy meisie, Reeva Steenkamp, in sy huis in Pretoria-Oos doodgeskiet het. Pistorius is in hegtenis geneem en voer aan hy het haar vir ŉ inbreker aangesien. Die staat gaan probeer bewys dat dit moord met voorbedagte rade was, en dat die paartjie baklei het voordat hy haar agter ŉ geslote toiletdeur doodgeskiet het. Die aanvanklike ondersoekbeampte, Hilton Botha, is van die saak onttrek nadat dit aan die lig gekom het dat hy sewe aanklagte van poging tot moord in die gesig staar nadat hy tydens ŉ polisiejaagtog in 2011 op ŉ taxi gevuur het. Dit het ook aan die lig gekom dat hy nie die nodige skoenbedekkings op die toneel aangehad het nie. Die staatsaanklaerspan het verlede week met Apple in Amerika vergader om moontlik data van Pistorius se selfoon te bekom. Pistorius beweer hy kan nie die wagwoord vir die iPhone onthou nie. Steenkamp het glo ŉ selfoon by haar in die toilet gehad. Dit is nog nie duidelik of sy iemand gebel of ŉ SMS aan iemand gestuur het nie. Die staat sal ook poog om GPS-data van die foon te bekom om moontlike beweging in die huis te bepaal. Klik hier om Eyewitness News se grafika van Pistorius se weergawe van die gebeure te sien. Pistorius is op 22 Februarie op borgtog van R1 miljoen op streng voorwaardes vrygelaat. Dié voorwaardes is later verslap. Die verhoor begin op 3 Maart 2014 in die Pretoriase hooggeregshof en sal na verwagting tot 20 Maart duur. Klik hier om alle nuus oor die hofsaak op Maroela Media te volg. Die staatsaanklaer het aangedui dat hy 107 getuies gaan roep. Hier volg ŉ lys van sommige van die getuies en waaroor hulle moontlik sal getuig: Wie het geskree en wanneer? Die staatsaanklaer hou vol dat daar getuies is wat sal getuig dat daar ŉ argument was voordat Steenkamp doodgeskiet is. Twintig mense, insluitend bure, veiligheidswagte en ander werknemers van die sekuriteitsoord waar Pistorius gebly het, is op die lys van getuies. Getuies het glo “ŉ vrou hoor skree, toe was daar stilte, toe geweerskote en weer gille”. Pistorius voer aan hy is die enigste een wat geskree het voordat hy Steenkamp geskiet het. Hy het glo op die persoon, wat hy as ŉ inbreker aangesien het, geskree om sy huis te verlaat. Kundiges Kundiges sal getuig of Pistorius wel sy prostese aangehad het soos wat hy aanvoer. Hy beweer sonder sy prostese voel hy kwesbaar en vreesbevange. Kenners sal oor die groepering en trajekte van die skote getuig. Die staatsaanklaer het ŉ lys van minstens 10 getuies, insluitend forensiese en ballistiese spesialiste en kriminele sielkundiges. Pistorius: Roekeloos met vuurwapens? Pistorius se gedrag in die verlede met vuurwapens sal ondersoek word nadat die staatsaanklaer aangedui het dat hy twee ander vuurwapenverwante klagtes tot die klagstaat bygevoeg het. Die besonderhede van die klagtes is nog nie duidelik nie, maar hou verband met ŉ voorval toe Pistorius ŉ skoot deur die sondak van ŉ motor gevuur het en ŉ tweede voorval toe hy per ongeluk ŉ skoot in ŉ restaurant in Johannesburg afgevuur het. Pistorius het in die eerste voorval glo uit woede die skoot afgevuur ná ŉ onderonsie met die verkeerspolisie in 2012. Samantha Taylor, Pistorius se eksmeisie, en vriend Darren Fresco, was glo ook tydens die voorval in die motor en is geroep as getuies. Familielede Pistorius se oom Arnold, broer Carl en suster Aimee is ook op die staat se lys van getuies. ŉ Paar van sy vriende is ook op die lys van getuies en die staatsaanklaer beweer Pistorius het sy familie en vriende ná die voorval gekontak. Eerste op die toneel Pistorius het gesê Johan Stander, ŉ bestuurder by die sekuriteitsoord, was die eerste persoon wat hy gebel het om ŉ ambulans te ontbied. Pistorius sê hy het daarna die paramedici ontbied. ŉ Anonieme dokter wat naby aan Pistorius bly, het saam met Stander by die toneel opgedaag. Die staatsaanklaer voer egter aan die veiligheidswagte het eerste Pistorius “betrap” toe hy die sterwende Steenkamp se liggaam na onder gedra het. Klik hier om alle nuus oor die hofsaak op Maroela Media te volg. -SAPA